LOUISE L. HAY

DU HAR KRAFTEN I DEG

«HVER OG EN AV OSS HAR UENDELIGE MULIGHETER PÅ ALLE LIVETS OMRÅDER»

Oversatt av Reni Hagen

LOUISE L. HAY

DU HAR KRAFTEN I DEG

«HVER OG EN AV OSS HAR UENDELIGE MULIGHETER PÅ ALLE LIVETS OMRÅDER»

Oversatt av Reni Hagen

Forord

Denne boken inneholder svært mye informasjon. Ikke tro at du vil kunne «ta inn» alt sammen på én gang. Enkelte tanker og ideer vil løpe deg i møte. Ta dem for deg først, og ignorer påstander du ikke er enig i. Hvis du, etter å ha lest denne boken, sitter igjen med en eneste idé som du kan bruke til å forbedre livskvaliteten din, føler jeg at det har vært riktig av meg å skrive den.

Etter hvert som du leser, vil du se at jeg bruker uttrykk som «kraft», «intelligens», «høyere kraft», «Gud», «universell kraft», «indre visdom» osv. Dette gjør jeg for å vise at det ikke finnes noen grense for hva man kan velge å kalle den kraften som styrer universet, og som også finnes inne i deg. Virker noen av uttrykkene enerverende på deg, erstatter du dem bare med uttrykk som føles riktigere. Før i tiden når jeg leste en bok, streket jeg over ord og uttrykk jeg ikke likte og erstattet dem med andre som jeg likte bedre. Det samme kan du gjøre.

Du kommer også til å se at ordet sykdom sjelden forekommer i denne boken; i stedet brukes ubalanse, som et uttrykk for alt som ikke er i harmoni med deg og dine omgivelser. AIDS skrives i denne boken med små bokstaver – aids – for å minske ordets styrke og dermed også ubalansen. Det er pastor Stephan Pieters som er opphavsmannen til denne ideen, og vi i Hay House støtter den fullt ut. Jeg oppfordrer deg til å gjøre det samme.

Denne boken ble skrevet som en fortsettelse av «Du kan helbrede ditt liv». Siden den boken ble skrevet, har det gått lang tid, og jeg har utviklet mange nye tanker og ideer. Jeg ønsker å dele disse tankene med alle dere som i årenes løp har skrevet til meg og bedt om ytterligere informasjon. Jeg føler at det er viktig å være klar over at den kraften vi alle søker «der ute», også finnes inne i oss, lett tilgjengelig og til å benytte seg av på enhver positiv måte. Forhåpentligvis vil denne boken vise deg hvilken kraft som i virkeligheten finnes i deg.

Innledning

Jeg er ingen healer. Jeg helbreder ingen. Jeg ser på meg selv som et springbrett på veien til selvoppdagelse. Ved å lære mennesker å elske seg selv skaper jeg et rom hvor mennesker kan oppdage hvor utrolig fantastiske de er. Det er det eneste jeg gjør. Jeg er en person som gir mennesker støtte. Jeg hjelper folk til å få skikk på livet sitt. Jeg hjelper dem til å oppdage sin egen kraft, sin indre visdom og sterke sider. Jeg hjelper dem til å bli kvitt blokkeringer og barrierer slik at de kan elske seg selv uansett hvilke omstendigheter de lever under akkurat nå. Det betyr ikke at vi aldri får problemer, men det er måten vi forholder oss til problemene på som gjør hele forskjellen.

Etter mange års individuelt arbeid med klienter og hundrevis av kurs rundt om i verden har jeg funnet ut at det bare er én eneste ting som kurerer ethvert problem, og det er at man elsker seg selv. Når mennesker begynner å elske seg selv litt mer for hver dag, er det forbausende i hvor stor grad livet blir bedre å leve for dem. De føler seg mer vel. De får den jobben de ønsker seg. De har de pengene de trenger. Enten får de bedre forhold til andre mennesker, eller de negative oppløses og nye påbegynnes. Forutsetningen er svært enkel: at du elsker deg selv. Jeg er blitt kritisert for å forenkle, men jeg har oppdaget at de enkle tingene ofte er de mest dyptgående.

Nylig var det en som sa til meg: «Du gav meg den mest vidunderlige gave – du gav meg meg selv.» Vi er mange som skjuler oss for oss selv, og vi vet ikke engang hvem vi er. Vi vet ikke hva vi føler eller hva vi ønsker oss. Livet er en oppdagelsesreise i vårt eget selv. Å være opplyst er for meg det samme som å søke innover og der erkjenne hvem eller hva vi er, og samtidig vite at vi har evnen til å forandre oss til det bedre ved å elske og ta vare på oss selv. Det er ikke selvisk å elske seg selv. Det renser oss slik at vi kan elske oss selv nok til å elske andre mennesker. Når vi bygger livet på glede og kjærlighet, kan vi for alvor gjøre planeten Jorden til et bedre sted å leve.

Kraften som skapte dette utrolige universet, er ofte blitt beskrevet nettopp som kjærlighet. Gud er kjærlighet. Det heter også at det er kjærlighet som får verden til å dreie rundt. Alt dette er sant. Kjærlighet holder hele universet sammen.

For meg er kjærlighet dyp verdsettelse. Når jeg snakker om å elske seg selv, mener jeg en dyp verdsettelse av den man er. Vi aksepterer alle de forskjellige delene av oss – våre små særegenheter, det vi skammer oss over, det vi ikke er så flinke til, og alle de fantastiske egenskapene. Vi godtar kjærlig «hele pakka». Betingelsesløst.

Dessverre er det mange som ikke vil elske seg selv før de har gått ned i vekt, fått ny jobb, lønnsøkning, kjæreste eller noe annet. Vi stiller ofte betingelser for kjærligheten. Men vi kan forandre oss. Vi kan elske oss selv slik vi er akkurat nå!

Det er også en generell mangel på kjærlighet her på denne planeten vår. Jeg tror Jorden har en ubalanse som kalles aids, og at flere og flere mennesker vil dø for hver dag som går. Denne fysiske utfordringen gir oss også sjansen til å overvinne hindringer, se lenger enn våre moralnormer, våre religiøse og politiske forskjeller og åpne våre hjerter. Jo flere vi er som gjør dette, desto hurtigere vil vi finne svarene.

Vi er midt i en enorm individuell og global forandring. Jeg tror at alle som lever i denne perioden, har valgt å være her for å ta del i disse forandringene, for å skape forandring, og for å få verden bort fra den livsstilen vi har hatt til nå og over til en mer fredfylt og kjærlig eksistens. I Fiskenes tidsalder lette vi etter vår frelser «der ute»: «Frels meg. Frels meg. Pass på meg nå.» Nå beveger vi oss inn i Vannmannens tidsalder og lærer å gå inn i oss selv for å finne vår frelser. Vi er selv den kraften vi har lett etter. Det er vi som styrer vårt liv.

Hvis du ikke er villig til å elske deg selv i dag, vil du heller ikke elske deg selv i morgen. Hva du enn måtte bruke av unnskyldninger i dag, gjelder fortsatt i morgen. Kanskje vil du bruke den samme unnskyldningen om 20 år og likevel forlate dette livet med samme unnskyldning i behold. Det er i dag du kan elske deg selv, helt og fullt og uten forventninger.

Jeg ønsker å bidra til å skape en verden hvor vi trygt kan elske hverandre, der vi kan uttrykke den vi er og bli elsket og akseptert av mennesker rundt oss, en verden der vi ikke er ofre for vurderinger, kritikk og fordommer. Kjærligheten begynner hjemme hos oss selv. Bibelen sier: «Elsk din neste som deg selv.» Altfor ofte glemmer vi de siste ordene – som deg selv. Vi kan virkelig ikke elske noen utenfor oss selv, med mindre kjærligheten starter i oss selv. For når vi elsker den vi er, skader vi verken oss selv eller noen annen. Med indre fred ville det ikke vært kriger, lovløse gjenger, terrorister eller hjemløse. Det ville ikke vært ubalanse, aids, kreft, fattigdom eller sult. Etter min mening er derfor oppskriften på fred i verden at vi har fred med oss selv. Fred, forståelse, medfølelse, tilgivelse og først og fremst kjærlighet. Vi har styrken i oss til å skape disse forandringene.

Kjærlighet er noe vi kan velge, på samme måte som vi velger sinne, hat eller tristhet. Vi kan velge kjærlighet. Det er alltid en valgmulighet i oss. La oss begynne akkurat nå i dette øyeblikk med å velge kjærlighet. Det er den sterkeste helbredende kraft som finnes. Innholdet i denne boken bygger på foredrag jeg har holdt de siste fem årene, og er bare enda et springbrett på din egen vei til selvoppdagelse – en anledning til å lære litt mer om deg selv, slik at du kan merke og forstå hvilke muligheter du er født med. Du har mulighet til å elske deg selv mer slik at du kan bli en del av kjærlighetens uendelige univers. Kjærligheten starter i våre hjerter, og den starter med oss selv. La din kjærlighet bidra til helbredelse av vår planet.

Del 1

Bevisstgjøring

Når vi utvider våre tanker og oppfatninger, flyter

kjærligheten fritt. Når vi snevrer inn våre tanker og

oppfatninger, lukker vi oss selv inne.

Kapittel 1

Vår indre kraft

Jo mer du knytter an til den kraften

som finnes i deg, desto friere kan du være

på alle områder av livet.

Hvem er du? Hvorfor er du her på Jorden? Hvordan forestiller du deg livet? I tusenvis av år har menneskene søkt svaret på disse spørsmålene ved å gå inn i seg selv. Men hva betyr det?

Jeg tror det finnes en kraft i oss alle, en kraft som på kjærlig vis kan vise oss veien til perfekt helse, fullkomne forhold, en fullkommen karriere, og gi oss fremgang på alle livets områder. For å kunne oppnå alt dette må vi først tro at det er mulig. I neste omgang må vi være villige til å gi slipp på de mønstrene i livet som skaper de vilkårene vi ikke lenger ønsker. Dette gjør vi ved å gå inn og tappe av den indre kraften, som allerede vet hva som er best for oss. Hvis vi er villige til å hengi oss fullstendig til denne større kraften i oss, den kraften som elsker og støtter oss, kan vi skape oss et liv som er kjærligere og mer fremgangsrikt.

Jeg tror at sinnet vårt alltid er forbundet med det universelle sinn, og derfor er all viten og visdom tilgjengelig for oss til enhver tid. Vi er forbundet med dette universelle sinnet, denne universelle kraften som skapte oss, gjennom vår indre kjerne av lys, vårt høyere selv eller den indre kraft. Den universelle kraften elsker alle sine skapninger. Det er en kraft som virker for det gode, og den styrer alt i livet vårt. Den kjenner ikke til hat, bedrageri eller straff. Den er ren kjærlighet, frihet, forståelse og medfølelse. Det er viktig at vi overgir oss til vårt høyere selv, for det er gjennom det vi mottar det gode.

Vi må forstå at vi kan velge å bruke denne kraften slik vi selv vil. Hvis vi velger å leve i fortiden og koke suppe på alt det negative som skjedde da, blir vi hengende fast der vi er. Hvis vi tar en bevisst beslutning om ikke å være ofre for gårsdagen og går i gang med å skape oss et nytt liv, får vi støtte av denne kraften i oss, og nye og lykkeligere opplevelser begynner å utfolde seg. Jeg tror ikke det finnes to makter. Jeg tror det finnes én uendelig ånd. Det er altfor lettvint å skylde på djevelen eller på de andre. Det er faktisk bare oss, og enten bruker vi vår styrke på en klok måte eller vi misbruker den. Har vi djevelen i vårt hjerte? Fordømmer vi andre fordi de er annerledes enn oss? Hva velger vi?

Ansvar versus skyld

Jeg tror også at vi bidrar til å skape enhver god eller dårlig tilstand i livet med våre tanke- og følelsesmønstre. De tankene vi tenker, skaper våre følelser, og vi begynner å leve livet i overensstemmelse med disse følelsene og forventningene. Det betyr ikke at vi skal bebreide oss selv for ting som går dårlig for oss i livet. Det er forskjell på å være ansvarlig og på å rette bebreidelser mot oss selv og andre.

Når jeg snakker om ansvarlighet, snakker jeg i virkeligheten om å ha styrke. Å bebreide seg selv og andre er å gi fra seg sin styrke. Ansvarlighet gir oss styrke til å skape forandringer i livet. Når vi spiller offerrollen, bruker vi vår personlige kraft til å være hjelpeløse. Hvis vi bestemmer oss for å akseptere ansvaret, kaster vi ikke bort tid på å gi noen eller noe der ute skylden. Noen mennesker føler skyld for å ha skapt sykdom, fattigdom og problemer. De velger å oppfatte ansvar som skyld. (I mediene omtales dette iblant som «new age-skyldfølelse».) Disse menneskene har skyldfølelse fordi de tror noe har mislykkes for dem. Ofte regner de imidlertid alt mulig for å være deres skyld slik at de har enda flere grunner til å nedvurdere seg selv. Det er ikke dette jeg snakker om her.

Hvis vi kan bruke problemene og sykdommene vi har som en anledning til å tenke igjennom hvordan vi kan forandre på livet vårt, har vi en styrke. Mange mennesker som har kommet seg igjennom kritiske sykdomsforløp, sier at sykdommen var det beste som noen gang har hendt dem fordi den gav dem en sjanse til å forholde seg annerledes til livet. På den annen side er det mange mennesker som går rundt og sier: «Stakkars meg, jeg er et offer. Redd meg, doktor!» For disse menneskene er det uhyre vanskelig å bli friske, og de greier ikke å mestre sine problemer.

Ansvarlighet er evnen til å takle en situasjon. Vi har alltid et valg. Det betyr ikke at vi benekter hvem vi er eller hva som foregår i livet vårt. Det betyr bare at vi erkjenner at vi har vært med på å bringe oss selv i den situasjonen vi er havnet i. Ved å ta ansvar har vi også mulighet for å skape forandring. Vi kan si: «Hva kan jeg gjøre for å forandre dette?» Vi trenger å forstå at vi alle hele tiden er i besittelse av vår egen personlige kraft. Spørsmålet er hvordan vi bruker den.

*

Det er mange av oss som i dag innser at vi kommer fra lite velfungerende hjem. Vi bærer med oss en rekke negative følelser om hvem vi er og vårt forhold til livet. Min egen barndom var preget av vold, som også omfattet seksuelt misbruk. Jeg var sulteforet på kjærlighet og ømhet, og hadde overhodet ingen selvfølelse. Til og med etter at jeg som 15-åring hadde dratt hjemmefra, ble jeg i lang tid utsatt for mange former for mishandling. Jeg hadde ennå ikke innsett at det var det tanke- og følelsesmønsteret jeg hadde lært tidlig i livet, som brakte alt dette vonde med seg.

Barn reagerer ofte på den mentale atmosfæren som de voksne skaper rundt seg. Jeg lærte derfor tidlig hva frykt og misbruk var, og i oppveksten fortsatte jeg å gjenskape slike situasjoner. Jeg ante overhodet ikke at jeg selv hadde styrke i meg til å forandre på alt dette. Jeg var ubarmhjertig mot meg selv fordi jeg tolket mangelen på kjærlighet og ømhet dithen at jeg måtte være et dårlig menneske.

Alle de begivenhetene som har inntruffet i livet ditt helt til nå, er blitt skapt av tanker og forutsetninger fra fortiden. Ikke la oss føle skam når vi ser tilbake på livet. Se på fortiden som en del av livets rikdom og fylde. Uten denne rikdommen ville du ikke vært der du er i dag. Det er ingen grunn til å straffe deg selv fordi du ikke visste bedre. Du gjorde så godt du kunne. Gi slipp på fortiden med kjærlighet og vær takknemlig for at den har brakt deg fram til denne nye bevisstheten.

Fortiden eksisterer utelukkende i vårt sinn og på den måten vi selv velger å betrakte den. Dette er øyeblikket da vi lever. Dette er øyeblikket da vi føler. Dette er det øyeblikket vi opplever. Det vi gjør akkurat nå, skaper grunnlaget for morgendagen. Så dette er øyeblikket da beslutningen kan tas. Vi kan ikke gjøre det i morgen, og vi kan ikke gjøre det i går. Vi kan bare gjøre det i dag. Det viktige er hva vi velger å tenke, tro og si akkurat nå.

Når vi begynner å få et bevisst tak på tankene og ordene våre, har vi et redskap vi kan bruke. Jeg vet at det lyder enkelt, men husk: Kraften finnes alltid i nuet.

*

Det er viktig å forstå at det ikke er sinnet som har kontrollen. Du bestemmer over ditt sinn. Ditt høyere selv har kontrollen. Du kan slutte å tenke de gamle tankene. Når den gamle tenkemåten prøver seg på nytt og sier «Det er så vanskelig å forandre seg», skal du mentalt overta kommandoen. Si til sinnet ditt: «Jeg velger nå å tro at det blir lett for meg å skape forandringer.» Du blir kanskje nødt til å ta denne praten med sinnet ditt mange ganger før det går med på at det er du som bestemmer, og at du virkelig mener det du sier.

Forestill deg at tankene dine er som vanndråper. En enkelt tanke eller vanndråpe har ingen stor betydning. Men når du gjentar tanken igjen og igjen, begynner du å legge merke til en liten flekk på teppet. Etter hvert blir flekken til en vannpytt og så til en dam. Snart skaper tankene dine en hel innsjø, og til slutt et hav. Hva slags hav er det du skaper? Et som er forurenset og giftig, eller et som er krystallklart og blått og som innbyr til et forfriskende bad?

Folk sier ofte til meg: «Jeg kan ikke la være å tenke slik.» Jeg svarer alltid: «Jo, det kan du.» Hvor ofte har du ikke nektet å tenke en positiv tanke? Du trenger bare å gi sinnet beskjed om at det er dette du har til hensikt å gjøre. Du må bestemme deg for å holde opp med å tenke negativt. Jeg sier ikke at du skal bekjempe tankene når du ønsker å forandre på ting. Når de negative tankene dukker opp, sier du bare: «Takk for det du har delt med meg.» På den måten benekter du ikke det som er der, og du legger ingen styrke i den negative tanken. Si til deg selv at du ikke lenger vil gi energi til det negative. Du ønsker å skape en annen måte å tenke på. Nok en gang: Du trenger ikke å slåss med tankene dine. Godta at de finnes, og rett så blikket fremover. La deg ikke drukne i din egen negative innsjø når du kan flyte på livets store hav.

*

Du er til for å være et vidunderlig, kjærlig uttrykk for liv. Livet venter at du skal åpne deg for det og føle at du fortjener alt det gode som venter deg. Universets visdom og intelligens er til for deg. Livet er her for å hjelpe deg. Stol på at den indre kraft er til for din skyld.

Hvis du blir redd, hjelper det å konsentrere seg om åndedrettet, om den luften som strømmer ut og inn av kroppen. Den luften du puster inn, er det mest dyrebare i livet ditt, og den får du gratis. Du har nok av den så lenge du lever. Du tar imot denne dyrebare gaven uten engang å tenke over det, og likevel tviler du på at livet kan forsyne deg med alt det andre du trenger. Nå er det på tide at du lærer om din egen styrke og hva du er i stand til å gjøre. Gå inn i deg selv og finn ut hvem du er.

*

Vi har alle forskjellige meninger. Du har rett til å ha dine, og jeg har rett til å ha mine. Uansett hva som skjer i verden, er det bare det som føles riktig for deg, som du kan arbeide med. Sett deg i forbindelse med din indre veileder, for det er den visdommen som kjenner svarene. Det er ikke lett å lytte til seg selv når venner og familie forteller en hva man skal gjøre. Akkurat nå finnes svarene på alle de spørsmålene du noensinne kommer til å stille, inne i deg.

Hver gang du sier «Det vet jeg ikke», stenger du døren til din egen indre visdom. De budskap du får fra ditt høyere selv, er positive og støttende. Hvis du begynner å få negative budskap, arbeider du ut ifra egoets bevissthetsmvå, eller kanskje til og med ut ifra din fantasi, selv om de positive budskapene ofte kommer til oss gjennom våre forestillinger og drømmer.

Støtt deg selv ved å velge det som er riktig for deg. Når du er i tvil, skal du spørre deg selv: «Er dette en beslutning som er god og kjærlig for meg? Er dette riktig for meg akkurat nå?» Kanskje bestemmer du deg for noe annet senere, en dag, en uke eller en måned senere. Men still deg selv disse spørsmålene i hver enkelt situasjon.

*

Etter hvert som vi lærer å elske oss selv og stole på vår høyere kraft, blir vi, sammen med den universelle ånd, medskapere av en kjærlig verden. Vår kjærlighet til oss selv forandrer oss fra å være ofre til å bli vinnere. Vår kjærlighet til oss selv trekker til seg fantastiske opplevelser. Har ikke du også lagt merke til at mennesker som har det godt med seg selv, virker naturlig tiltrekkende? De har ofte en helt spesiell kvalitet over seg. De er fornøyd med livet. Tingene kommer til dem lett og uanstrengt.

For lenge siden lærte jeg at jeg er et vesen forenet med Guds nærvær og kraft. Bevisstheten om at åndens visdom og forståelse bor i meg, gjør at jeg er guddommelig veiledet i alle mine møter med andre mennesker. Akkurat som alle stjernene og planetene befinner seg i sine perfekte kretsløp, er også jeg i mitt guddommelige rette element. Med min begrensede menneskelige bevissthet forstår jeg kanskje ikke alt, men på det kosmiske plan vet jeg at jeg befinner meg på riktig sted til riktig tid og gjør det som er riktig. Det jeg opplever her og nå, er et trinn på veien til en ny bevissthet og nye muligheter.

Hvem er du? Hva er du kommet hit for å lære? Hva er du kommet hit for å lære andre? Vi har alle vårt eget formål. Vi er noe mer enn vår personlighet, våre problemer, vår frykt og våre sykdommer. Vi er noe langt mer enn kroppen vår. Vi er alle forbundet med alle andre på denne kloden og med alt i livet. Vi består alle av ånd, lys, energi, vibrasjoner og kjærlighet, og vi har alle styrke i oss til å leve livet målrettet og meningsfylt.